**Saznajte što vas sve očekuje na ovogodišnjoj Europskoj noći istraživača u Rijeci, Puli, Zadru, Splitu i Dubrovniku!**

Zadnji petak u rujnu rezervirajte za **Europsku noć istraživača** koja će se istodobno održati u 25 europskih zemalja, uključujući i Hrvatsku!

Kao i prošlih godina, istraživači su za sve posjetitelje pripremili bogat i zanimljiv program koji uključuje edukativne i kreativne radionice, predavanja, eksperimente, izložbe, kvizove i igre.

Kako izgleda postati istraživač na jedan dan, moći ćete saznati u **petak, 27. rujna,** na popularnim gradskim lokacijama u pet obalnih gradova.

**SPLIT – Prokurative i Francuska alijansa**

U Splitu vas očekuje preko 30 zanimljivih sadržaja. Upoznajte život kukaca, naučite kako brže trčati, zavirite u tajni život bakterija! Moći ćete probuditi znanstvenika u sebi i sudjelovati u brojnim eksperimentima iz kemije i fizike. Naučit ćete i kako aktivno doprinijeti očuvanju kulturne baštine te kako koristiti nusproizvode prehrambene industrije i stvoriti vlastitu bioaktivnu ambalažu. Očekuju vas i prezentacije mediteranskog voća te raznih kozmetičkih proizvoda od ljekovitog i aromatičnog bilja. Osim toga, za vas smo pripremili brojne interaktivne igre i kvizove o očuvanju okoliša, s posebnim naglaskom na morski svijet. U Francuskoj alijansi vas očekuju popularno znanstvena predavanja zanimljiva svim generacijama.